PRITARTA

Šilalės rajono savivaldybės mero

2025 m. birželio 6 d. potvarkiu

Nr. T3-214

 PATVIRTINTA

 Šilalės r. Laukuvos Norberto Vėliaus

 gimnazijos direktoriaus

 2025 m. d. įsakymu Nr.

**ŠILALĖS R. LAUKUVOS NORBERTO VĖLIAUS GIMNAZIJOS IKIMOKYKLINIO UGDYMO PROGRAMA**

**I SKYRIUS**

**BENDROSIOS NUOSTATOS**

1. Švietimo įstaigos informacija:

1.1. Švietimo teikėjo pavadinimas: Šilalės r. Laukuvos Norberto Vėliaus gimnazija.

1.2. Adresas: Varnių g. 10A, LT-75409, Laukuvos mstl., Šilalės r. sav.

1.3. Kontaktiniai duomenys: el.p. gimnazija@velius.silale.lm.lt, tel. +370 449 56363.

1.4. Teisinė forma – biudžetinė įstaiga.

1.5. Grupė – bendrojo ugdymo mokykla.

1.6. Mokyklos tipas – gimnazija.

2. Požiūris į vaiką ir jo ugdymą(si).

2.1. Kiekvieno vaiko raida ir ugdymas(is) pasižymi unikaliais bruožais. Mokytojas pasitiki vaiko natūraliomis galiomis augti ir ugdytis, pripažįsta ir gerbia kiekvieno vaiko stiprybes, pasiekimų įvairovę, kuria galimybes skleistis vaikų individualumui.

2.2. Kiekvienas vaikas aktyviai mokosi, daugelį dalykų atranda pats, savo būdu ir laiku. Vaikų ugdymas(is) yra nuolatinis vidinių galių plėtojimas naujų patirčių pagrindu. Vaikų ugdymui(si) svarbiausios yra jautrios socialinės sąveikos, grindžiamos dialogiškumo principu. Vaikų grupėje vyrauja nuomonių ir raiškos įvairovė, vaikai mokosi girdėti vienas kitą, skatinama mokymo(si) vienas iš kitų kultūra.

2.3. Siekiama turtinti, plėsti ir kompensuoti nepalankioje aplinkoje augančių vaikų patirtis, kuriamos vaikus ugdytis įgalinčios socialinės ir kultūrinės aplinkos.

3. Vertybės. Programoje pateikiamos pamatinės vertybės, kuriomis grindžiamas visas Programos turinys. Vaikų ugdymas grindžiamas požiūrio į vaiką ir jo ugdymą(si) sąlygotomis vertybėmis:

3.1. vaiko orumas – kiekvieno vaiko nelygstamos vertės, autentiškumo, unikalumo pripažinimas ir puoselėjimas;

3.2. vaiko gerovė – vaikų gerovės pirmumo pripažinimas, puoselėjant vaiko saugumą, sveikatą, darną su savimi ir kultūrine, socialine bei fizine aplinka;

3.3. saviraiškos laisvė – kiekvieno vaiko kūrybinio potencialo ir laisvės išreikšti save pripažinimas, palaikymas ir skatinimas;

3.4. lygiavertis dalyvavimas – lygiavertėmis sąveikomis grindžiamo ugdymo(si) vertės pripažinimas, sudarant maksimalias sąlygas kiekvienam vaikui dalyvauti bendrame ugdymosi procese ir pašalinant ugdymosi kliūtis;

3.5. lygiateisiškumas ir teisingumas – vienodų teisių augti ir ugdytis visiems pripažinimas, užtikrinant galimybes kiekvienam vaikui optimaliai vystyti ir reikšti savo potencines galias nepriklausomai nuo priežasčių, susijusių su lytimi, sveikata, socialine ir kultūrine padėtimi. Minimizuojamos atskirties ir diskriminavimo galimybės, atstovaujama vaikų teisėms mokykloje ir už jos ribų;

3.6. pagarba, tolerancija ir atvirumas įvairovei– atviros, pagarba, empatija ir tolerancija grindžiamos ugdymo(si) aplinkos kūrimas, pripažįstant įvairovę kaip vertybę ir sudarant sąlygas visiems vaikams sėkmingai dalyvauti, natūraliai priimant prigimtinius ir kultūrinius skirtumus;

3.7. bendruomeniškumas, demokratija ir pilietiškumas – pagarba asmeniui grindžiamos demokratinės aplinkos kūrimas, priklausymo bendruomenei jausmo puoselėjimas, atsakomybės už save ir kitus ugdymasis;

3.8. kultūrinis tapatumas– pagarbos savo šalies kultūrai (gimtajai kalbai, etninei kultūrai, tautos istorijai) puoselėjimas, padedant vaikui išreikšti save kaip savo šalies kultūros dalyvį ir kūrėją ir pozityviai priimti kitų kultūrų savitumą.

4. Vaikų poreikiai. Programa sukuria prielaidas užtikrinti pagrindinių, kiekvienam vaikui aktualių poreikių tenkinimą ir turtinimą, vaiko individualių galių plėtotei, kiekvieno vaiko pažangai, sukurti lygias galimybes įvairių poreikių vaikams:

4.1. žaidimo poreikis – turėti laisvę, pakankamai laiko, erdvės, žaidimo partnerių ir galimybę per bendrus žaidimus kurti vaikų kultūrą. Pripažįstama žaidimo, kaip savarankiškos vaikų veiklos, nelygstama vertė. Nuolat stebėdami ir tinkamoje situacijoje jautriai įsitraukdami į žaidimus, suaugusieji padeda vaikams augintis žaidimo gebėjimus;

4.2. draugysčių poreikis – jaustis priimtam, pajusti bendrumą, lygiavertiškumą su kitais, kitų paramą, artimumą, turėti vieną ar keletą artimiausių draugų. Sukuriama ugdymo(si) aplinka, skatinanti vaikus tyrinėti ir atrasti, kaip būti, gyventi ir veikti drauge;

4.3. komunikavimo poreikis – dalintis su kitais emocijomis, mintimis, idėjomis žodžiu ir nežodinėmis priemonėmis (mimika, judesiu, piešiniu, muzikos kūriniu ir pan.). Vaikams sudaromos sąlygos išbandyti įvairias komunikavimo su vaikais ir suaugusiais priemones ir atrasti pagarbaus, veiksmingo bendravimo būdus;

4.4. pažinimo džiaugsmo poreikis – smalsauti, tyrinėti, klausinėti, aiškinti(s), kurti ir išbandyti, džiaugiantis naujais atradimais ir gebėjimais pažinti. Taikydami ugdymo(si) procese įgytas patirtis vaikai kuria ir atkuria savo teorijas apie pasaulį;

4.5. kūrybinės saviraiškos poreikis – tyrinėti ir atrasti unikalias savo kūrybines galias per įvairias veiklas. Kuriamos ir spontaniškų, ir kryptingų veiklų galimybės, palankios atsiskleisti vaikų interesams, gabumams ir auginti savitą raiškos stilių;

4.6. programa taip pat sukuria prielaidas atliepti ir tenkinti unikalius kiekvieno vaiko poreikius, tarp jų ir specialiuosius ugdymosi poreikius.

5. Tėvų (globėjų) ir vietos bendruomenės poreikiai. Didelis dėmesys skiriamas ugdytinių šeimos pažinimui, tėvų nuostatų, lūkesčių ir poreikių tenkinimui. Kasmet rugsėjo mėnesį tėvų susirinkimų metu vykdoma tėvų lūkesčių apklausa, siekiant numatyti perspektyvas novatoriškam tobulėjimui ir ugdymo kokybės gerinimui. Tėvai siekia ir nori:

5.1. užmegzti ir palaikyti abipusiai draugiškus, atvirus, konstruktyvius santykius su mokytoju;

5.2. būti supažindinti su grupės veiklomis;

5.3. būti asmeniškai informuoti apie vaiko ugdymosi pasiekimus, drauge spręsti problemas;

5.4. kad vaikai išmoktų mokytis, mąstyti, spręsti problemas, vertinti sukauptą informaciją.

**II SKYRIUS**

**IKIMOKYKLINIO UGDYMO PRINCIPAI**

6. Ikimokyklinis ugdymas grindžiamas šiais principais:

6.1. Ugdymo(si) ir priežiūros vienovės principas. Ikimokyklinio ugdymo(si) procesui būdinga ugdymo(si) ir priežiūros vienovė. Kiekviena suplanuota ir nesuplanuota sąveika bei kasdieninė rutina yra ugdanti, turtinanti vaiko patirtį. Ilgalaikis, nuolatinis, saugus vaiko emocinis ryšys su mokytoja sukuria prielaidas visavertei vaiko raidai ir ugdymui(si).

6.2. Vaiko raidos ir ugdymo(si) dermės principas. Ugdymo(si) procese atsižvelgiama į raidos nulemtą vaikų poreikių, patirties ir gebėjimų įvairovę ir skatinama visapusiška vaiko raida – fizinė, emocinė, socialinė, pažinimo, komunikavimo, meninės raiškos.

6.3. Žaismės principas. Žaismingumas yra viso ikimokyklinio vaikų ugdymo(si) pagrindinis bruožas, neatsiejama tyrinėjimo, eksperimentavimo, fantazavimo, kūrybos dalis, o žaidimas – svarbiausia savarankiška vaiko veikla.

6.4. Sociokultūrinio kryptingumo principas. Ugdymas(is) yra grindžiamas žmogiškosiomis, tautinėmis ir pilietinėmis vertybėmis, padedančiomis vaikams įsitraukti į supančią kultūrinę aplinką ir didinančiomis atvirumą kultūrinei bei kalbinei įvairovei.

6.5. Integralumo principas. Siekiama visuminės vaikų raidos, užtikrinamas darnus visų pasiekimų sričių gebėjimų plėtojimas, ugdymo(si) sričių tarpusavio ryšiai, vidinės turinio sąsajos kiekvienoje ugdymo(si) srityje, vaikų veiklos integralumas.

6.6. Įtraukties principas. Sudaromos sąlygos kiekvienam vaikui ugdytis, plėtoti savo galias, gauti reikiamą pagalbą, patirti sėkmę, atsižvelgiant į ugdymosi poreikių įvairovę.

6.7. Kontekstualumo principas. Vaikų ugdymas(is) vyksta estetiškuose, į veiklą įtraukiančiuose, vaikų iniciatyvoms atviruose artimiausios socialinės, kultūrinės, kalbinės ir gamtinės aplinkos kontekstuose, siekiama vaikų ugdymo(si) patirčių aktualumo, prasmingumo.

6.8. Vaiko ir mokytojo bendro veikimo principas. Aplinkos, sąveikos, bendros prasmės kuriamos įsiklausant ir atliepiant vaikų poreikius, interesus, iniciatyvas, nuomonę, drauge priimant sprendimus.

6.9. Lėtojo ugdymo(si), užtikrinančio gilų įsitraukimą, principas. Vaikai giliai išgyvena ir pajaučia kiekvieną čia ir dabar momentą, kai skiriama pakankamai laiko kasdienei rutinai, tyrinėjimo ar kūrybos procesui, nuostabai ir atradimo džiaugsmui.

6.10. Reflektyvaus ugdymo(si) principas. Mokytojas drauge su vaiku emocijomis ir veiksmais atspindi vaiko veikimo patirtis. Su vaikais drauge pagal jų gebėjimus apmąstomos vaikų emocijos, veiklos ir jų rezultatai, numatomas tolesnis veikimas. Mokytojai apsvarsto autentiškas vaikų patirtis, veiklos kokybę ir savo pedagoginių sprendimų poveikį vaikų ugdymui(si).

6.11. Šeimos ir mokyklos partnerystės principas. Mokykla ir šeima (globėjai) bendradarbiauja rengiant Programą, užtikrinant ugdymo(si) tęstinumą ir dermę, kuriant susitelkusią, kartu besimokančią bendruomenę. Tėvai ir mokyklos darbuotojai pasitiki vieni kitais ir veikia dėl vaikų interesų.

**III SKYRIUS**

**TIKSLAS, UŽDAVINIAI, UGDYMO(SI) REZULTATAI**

7. Ikimokyklinio ugdymo tikslas – atsižvelgiant į vaikų prigimtines galias, patirtį, poreikius, šeimos ir bendruomenės susitarimus, kurti lanksčius edukacinius kontekstus, įgalinančius vaikus išsiugdyti pasitikėjimo, rūpinimosi savimi ir kitais, kultūrinio ir socialinio jautrumo, komunikavimo, lankstaus mąstymo, kūrybiškumo, mokėjimo mokytis pradmenis.

7. Programos tikslui pasiekti keliami šie uždaviniai:

7.1. atpažinti kiekvieno vaiko ugdymo poreikius, kylančius iš asmenybės raidos tarpsnio, individualių raidos ypatumų, prigimtinių gebėjimų visumos ir sociokultūrinės aplinkos;

7.2. užtikrinti aktyvų vaiko dalyvavimą ugdymo(si) procese, įgyvendinant ugdymą per žaidimą ir patirtinę veiklą, išlaikant balansą tarp kryptingos mokytojo organizuotos ir savaiminės vaiko veiklos, palaikant lėto mokymo(si) idėją;

7.3. sudaryti sveikas ir saugias ugdymo(si) sąlygas, leidžiančias patirti vaikystės džiaugsmą, skatinančias pasitikėjimą, atvirumą, saugoti ir stiprinti vaikų fizinę ir psichinę sveikatą, sukuriant prielaidas sėkmingam kiekvieno vaiko ugdymui(si);

7.4. kurti 1–3 m. ir 4–6 m. amžiaus vaikų ugdymui pritaikytus ir ugdymąsi skatinančius lanksčius edukacinius kontekstus atsižvelgiant į vaikų prigimtines galias, patirtį, poreikius, bendrus šeimos ir bendruomenės susitarimus;

7.5. kurti ir plėtoti pasitikėjimu ir pagarba, aktyvia partneryste grindžiamą tikslingą bendradarbiavimą su šeima, mokytojais, bendruomene, švietimo pagalbos specialistais ir kitomis švietimo paslaugų teikimo institucijomis.

8. Ugdymosi rezultatai.Siekiant ugdymo tikslo įgyvendinimo sudaromos lanksčios ugdymo(si) sąlygos, kurios skatina vaikų galių auginimą ir padeda vaikams tapti pasitikintiems, besirūpinantiems savimi ir kitais, jautriems kultūrinei ir socialinei įvairovei, komunikabiliems, lanksčiai mąstantiems, kūrybingiems, sėkmingai besimokantiems. Ikimokyklinio ugdymo rezultatai yra vaikų raidos ir ugdymosi procese nuosekliai įgyjami ir plėtojami jų pasiekimai: vertybinės nuostatos, žinios bei supratimas ir gebėjimai. Pasiekimų sričių visuma laiduoja optimalią visų vaikų potencinių galių ūgtį – tai mažesnius ar didesnius pasiekimų žingsnius. Be to, užtikrinamas darnus visų pasiekimų plėtojimas, nors skirtingų ugdymosi sričių poveikis atskirų pasiekimų ūgčiai skirtingas.

9. Programoje numatytos penkios ugdymo(si) sritys: „Mūsų sveikata ir gerovė“, „Aš ir bendruomenė“, „Aš kalbų pasaulyje“, „Tyrinėju ir pažįstu aplinką“, „Kuriu ir išreiškiu“.

10. Ikimokyklinio ugdymo programa remiasi įstaigos sukurtu konceptualiu modeliu, kuriame išryškinami svarbiausi programos elementai: centre – vaikas ir jo ugdomos 8 galios ir 8 poreikiai. Modelyje paryškintos svarbiausios, įstaigos sutarimu, vaiko galios: pasitikintis, komunikabilus ir sėkmingai besimokantis. Vaiko galios auginamos per visuminį ugdymą, kuris modeliuojamas pagal penkias ugdymo(si) sritis, kurios siejasi su 18 pasiekimų sričių. Ugdymo turinys susijęs su ugdymo(si) 8 kontekstais. Pagrindiniai ugdymo(si) metodai, kuriais skatinama vaiko pasiekimų ūgtis: žaidimas, patirtinė veikla, universalaus dizainas mokymuisi ir visuminis ugdymas.



Šilalės r. Laukuvos Norberto Vėliaus gimnazijos ikimokyklinio ugdymo programos konceptualus ugdymo(si) modelis

**IV SKYRIUS**

**UGDYMO(SI) TURINYS, PROCESAS IR APLINKOS**

11. Ikimokyklinio ugdymo(si) pagrindas yra visuminis ugdymas(is), universalus dizainas mokymuisi, vaiko žaidimas ir kita patirtinė veikla. Visuminis ugdymas(is) yra pagrindinė ikimokyklinio ugdymosi kryptis, kuri lemia vaikų emocinių, socialinių, fizinių, pažinimo, kalbos, kūrybos galių harmoningą plėtojimąsi. Universalus dizainas mokymuisi yra kiekvieno vaiko sėkmingą ugdymąsi laiduojanti įtraukaus ugdymo organizavimo prieiga. Visavertę įtrauktį užtikrina prigimtinių kiekvieno vaiko ugdymosi skirtumų pripažinimas. Vaikų žaidimas yra paties vaiko kuriama ir valdoma veikla, kuomet sutelkiamos visos jau įgytos ir plėtojamos galios. Siekiama vaikų savarankiško žaidimo ir žaismingo ugdymo(si) vienovės ir darnos. Patirtinės veiklos yra vaiko ugdymas(is) jaučiant, stebint, tyrinėjant, eksperimentuojant, modeliuojant, kuriant, komunikuojant, reflektuojant savo patirtis ir atradimus.

12. Vaikų ugdymas(is) vyksta mokyklos vidaus ir lauko aplinkose, taip pat aplinkose už mokyklos ribų. Mokyklos aplinkoje kuriami vaikų emocinį ir fizinį saugumą užtikrinantys, aktualūs mokyklos ugdymo aplinkai, ugdymo(si) kontekstai, kurių bendrakūrėjai yra vaikai.

13. Mokyklos ugdymo(si) kontekstai:

13.1. Universalaus dizaino mokymuisi kontekstas – tai lanksti, visiems vaikams prieinamo ugdymo(si) aplinka ir veiksmingas procesas, kuriame, nepriklausomai nuo amžiaus, socialinių, kultūrinių, lingvistinių, sveikatos skirtumų, visiems vaikams sudaromos sąlygos žaisti, patirti ir ugdytis. Galėdami rinktis alternatyvius tyrinėjimo, pažinimo ir dalyvavimo būdus, vaikai veikia savo tempu, pagal savo galias ir mokosi vieni iš kitų.

13.2. Žaismės kontekstas – palaikyti kasdienių veiklų žaismingumą, kuriant džiaugsmo bei nuostabos tyrinėjant, išbandant, eksperimentuojant, dalintis potyrius. Palaikomi netikėti vaikų būdai suprasti, tyrinėti, improvizuoti, įkvepiantys pratęsti “tiesos” paieškas. Mokytojas kokybiškai papildo ir įtraukia kitus vaikus.

13.3. Judraus patirtinio ugdymosi kontekstas – skatina vaikų judėjimo džiaugsmą ir kasdienį judrumą, didina judraus mokymosi galimybes.

13.4. Kultūrinių dialogų kontekstas – padėti kiekvienam vaikui kurti savo individualų tapatumą, tuo pačiu metu dalyvaujant tiek vaikų subkultūros, tiek artimiausios ir tolimesnių aplinkų kultūrų kūrime. Aplinkoje pastebimi įvairių kultūrų ženklai, simboliai, išbandomos skirtingos kultūrinės raiškos formos, ugdančios pozityvų požiūrį į įvairovę ir kitoniškumą.

13.5. Kalbų įvairovės kontekstas – kurti ir palaikyti aplinkos sąlygas, palankias rastis ir plėtotis skirtingiems vaikų komunikavimo būdams, įvairiai žodinei ir nežodinei raiškai, kalbų pažinimui, teigiamoms nuostatoms, susijusioms su kalbų ir jos formų įvairove.

13.6. Tyrinėjimo ir gilaus mokymosi kontekstas – atliepti prigimtinį vaikų smalsumą, įtraukti juos į aplinkos tyrinėjimą, skatinantį giliau suprasti aplinkos objektus, reiškinius ir jų ryšius, atrasti įvairius pažinimo ir mokymosi būdus.

13.7. Realių ir virtualių aplinkų kontekstas – papildyti ir praplėsti realybės kontekstai alternatyviomis skaitmeninėmis galimybėmis, patirti ir pažinti, plėtoti vaikų skaitmeninį sumanumą, informatinį mąstymą. Vaikų savaiminį mokymąsi skatinančios skaitmeninės priemonės, įvairios vaizdo ir garso įvesties ir išvesties įrangos turinčios technologijos, kuriomis vaikas realioje aplinkoje gali pastebėti nematomus procesus ir reiškinius.

13.8. Kūrybinių dialogų kontekstas – kuriama vaizduotė, smalsumas, nuostabą kelianti aplinka, kuri akcentuoja patį kūrybos procesą. Vaikai patiria kūrybos laisvę, išgyvena netikėtumus, kūrybos džiaugsmą ir pasididžiavimą įveikus kūrybinius iššūkius. Dinamišką kūrybos procesą palaiko mokytojas kūrėjas, sudarantis sąlygas vaikui laisvai, spontaniškai veikti.

14. Programoje išskiriamos ugdymo sritys „Mūsų sveikata ir gerovė“, „Aš ir bendruomenė“, „Tyrinėju ir pažįstu pasaulį“, „Aš kalbų pasaulyje“ ir „Kuriu ir išreiškiu“, kurios yra išskaidytos į smulkesnius elementus.

14.1. Ugdymo(si) sritis „mūsų sveikata ir gerovė“

|  |  |  |  |  |
| --- | --- | --- | --- | --- |
| **Fizinis aktyvumas** | **Sveika mityba** | **Mano dienos ritmas** | **Kūno švara ir aplinkos tvarka** | **Saugaus elgesio įpročiai** |
| Judėjimo džiaugsmo patyrimas | Maisto įvairovės pažinimas | Dienos ritmo pajauta | Rūpinimasis švara | Elgesys su nepažįstamais žmonėmis |
| Judesių tikslumo siekimas | Elgesys prie stalo | Judėjimo ir poilsio pajauta | Tvarkos laikymasis | Saugus elgesys gatvėje, buityje ir gamtoje |

14.1.1. Ugdymo(si) srities „Mūsų sveikata ir gerovė“ sudedamosios dalys

|  |  |
| --- | --- |
| ***Pasiekimų sritis*** | ***KASDIENIO GYVENIMO ĮGŪDŽIAI*****Vertybinė nuostata** – domisi, kas padeda augti sveikam ir saugiam.**Esminiai gebėjimai –** esant galimybei renkasi sveikatai palankų maistą, savarankiškai pavalgo, pasirūpina savo kūno švara, prisideda prie aplinkos tvarkos palaikymo, rodo pradinius saugaus elgesio mokykloje įgūdžius, pasako, kaip saugiai elgtis gatvėje, buityje, gamtoje ir su nepažįstamais žmonėmis. |
| ***Iki 3 m.: siekiant 1–3 žingsnio pasiekimų*** | * Suaugusiojo padedamas ruošia maistą: tepa, laužo, mirko. Pradeda tinkamai naudotis stalo įrankiais.
* Suaugusiojo padedamas naudojasi tualetu, prausiasi ir šluostosi veidą, apsirengia ir nusirengia, apsiauna ir nusiauna batus. Padeda į vietą vieną kitą daiktą.
* Pradeda laikytis susitarimų ir saugiai elgtis lauko aikštelėse.
 |
| ***3–6 m.: siekiant 4–6 žingsnio pasiekimų*** | * Išvardija, ko reikia valgyti daugiau, o ko mažiau, kad augtų sveikas, esant galimybei pirmenybę teikia sveikatai palankiems maisto produktams. Valgo savarankiškai, tvarkingai.
* Taisyklingai plaunasi rankas. Atsižvelgdamas į tai, ar jam šilta, ar šalta, nusirengia ar apsirengia drabužius. Rūpinasi savo asmeniniais ir bendrais daiktais grupėje: padeda į vietą, saugo, sutvarko.
* Savarankiškai ar priminus laikosi sutartų saugaus elgesio taisyklių grupėje, kieme, išvykose. Paaiškina saugaus elgesio su nepažįstamais žmonėmis, buitiniais prietaisais, aštriais daiktais ir sveikatai pavojingomis medžiagomis taisykles, įvardija aplinkoje esančias nesaugias vietas. Paaiškina, kokių profesijų žmonės gali padėti ištikus nelaimei. Žino pagalbos telefono numerį.
 |
| ***Pasiekimų sritis*** | ***FIZINIS AKTYVUMAS*****Vertybinė nuostata** – noriai juda, mėgsta judrią veiklą ir žaidimus.**Esminiai gebėjimai –** tiksliai ir koordinuotai šliaužia, ropoja, eina, bėga, lipa, išlaiko pusiausvyrą judėdamas, meta, gaudo ir spiria kamuolį, spontaniškai ir tikslingai atlieka kasdienius veiksmu, kuriems būtina akių ir rankos koordinacija bei išlavėjusi smulkioji motorika, derina judesius poroje, grupėje šokdamas ar žaisdamas. |
| ***Iki 3 m.: siekiant 1–3 žingsnio pasiekimų*** | * Savarankiškai atsistoja, stovi, atsitupia, eina į priekį, į šoną ir atgal, lipa laiptais aukštyn pristatomuoju žingsniu.
* Pastovi ant vienos kojos (3–4 sekundes). Tikslingai skirtingu ritmu eina, apeina arba peržengia kliūtis. Bėga keisdamas kryptis, greitį išlaikydamas pusiausvyrą.
* Geba nušokti nuo laiptelio atsispirdamas abiem kojomis. 1–2 kartus pašoka nuo žemės, peršoka liniją.
* Derina akies ir rankos, abiejų rankų, rankų ir kojų judesius: veria ant virvutės dideles sagas, užsega lipdukais batus, ridena kamuolį abiem rankomis arba pakaitomis dešine ir kaire ranka.
 |
| ***3–6 m.: siekiant 4–6 žingsnio pasiekimų*** | * Eina ant pirštų galų, nesilaikydamas lipa laiptais aukštyn ir žemyn, šokinėja abiem ir ant vienos kojos, žaisdamas derina judesius poroje ir grupėje.
* Meta kamuolį iš įvairių padėčių į taikinį, sėdėti, stovėti vaikščioti stengiasi taisyklingai. Tiksliai atlieka sudėtingesnius judesius su smulkiais daiktais.
* Ištvermingas, bėga ilgesnius atstumus. Žaisdamas laisvai koordinuotai juda, orientuojasi erdvėje. Atpažįsta ženklus, kad jo kūnui reikia poilsio ar judėjimo.
* Kuria įvairias konstrukcijas, sudėtingus statinius.
 |
| ***Pasiekimų sritis*** | ***SAVIREGULIACIJA IR SAVIKONTROLĖ*****Vertybinė nuostata –** nusiteikęs valdyti dėmesį, emocijų raišką ir elgesį.**Esminiai gebėjimai** – sutelkia dėmesį ir pastangas veiklai, dažniausiai laikosi tvarkos ir susitarimo, bendraudamas su kitais, elgiasi mandagiai, stengiasi kontroliuoti savo žodžius ir veiksmus, įsiaudrinęs geba nusiraminti. |
| ***Iki 3 m.: siekiant 1–3 žingsnio pasiekimų*** | * Nusiramina priglaudžiamas, kalbinamas, nešiojamas, trumpam sutelkia dėmesį į suaugusįjį.
* Pats ieško nusiraminimo: apsikabina minkštą žaislą, kviečia jam artimą suaugusįjį, ropščiasi ant kelių.
* Yra ramus ir rodo pasitenkinimą kasdiene tvarka bei ritualais. Žaisdamas kalba su savimi, kad sutelktų dėmesį, kontroliuotų veiksmus.
* Pradeda laikytis jam suprantamų suaugusiojo prašymų ir bendrų susitarimų.
 |
| ***3–6 m.: siekiant 4–6 žingsnio pasiekimų*** | * Trumpam tikslingai sutelkia dėmesį ir pastangas, norėdamas įgyvendinti savo ketinimus. Paklaustas pasako galimas istorijų, pasakų ir kitų veikėjų netinkamo elgesio pasekmes.
* Nesunkiai laikosi grupėje numatytos tvarkos, susitarimų ir taisyklių, supranta lūkesčius savo elgesiui grupėje ir kitoje aplinkoje.
* Siekdamas tikslo geba atidėti kai kurių norų patenkinimą. Stengiasi suvaldyti savo pyktį, įniršį. Lengvai priima dienos ritmo pasikeitimus.
 |

14.2. Ugdymo(si) sritis „Aš ir bendruomenė“

|  |  |  |  |  |
| --- | --- | --- | --- | --- |
| **Kas aš?** | **Savo emocijų ir elgesio valdymas** | **Aš tarp kitų** | **Žmonės ir bendruomenės** | **Mūsų praeitis, dabartis, ateitis** |
| Savo poreikių, pomėgių, interesų supratimas ir raiška | Savo emocijų atpažinimas ir raiška | Ryšiai tarp vaikų ir jautrumas kito poreikiams | Žmonių įvairovė supratimas | Laiko tėkmės pajauta |
| Kūno pažinimas | Panašumų ir skirtumų tyrinėjimas | Žmonių bendruomenių tyrinėjimas | Praeitis, dabartis, ateitis kaip asmeniniai, šeimos ir bendruomenės pokyčiai |
| Savo augimo, didėjančių galių ir mokymosi tyrinėjimas | Skirtybių priėmimas ir lygiavertis dalyvavimas | Tautinio tapatumo ir pilietiškumo jausmas | Šaltinių, pasakojančių apie praeitį ir būsimą ateitį, tyrinėjimas |
| Emocijų ir raiškos reguliavimas |  |  |  |
| Dėmesio ir elgesio valdymas |  |  |  |

14.2.1. Ugdymo(si) srities „Aš ir bendruomenė“ sudedamosios dalys

|  |  |
| --- | --- |
| ***Pasiekimų sritis*** | ***SAVIVOKA IR SAVIGARBA*****Vertybinė nuostata** – pasitiki savimi ir savo gebėjimais, gerbia save ir kitus.**Esminiai gebėjimai** – pažįsta savo kūną, pasako, kad yra berniukas (mergaitė), supranta savo augimą ir gebėjimą tobulėti, prisistato kitam, komentuoja, kuo domisi, kas patinka (nepatinka), supranta ir gina savo bei kitų teises būti ir žaisti kartu, priskiria save savo šeimai, grupei, įstaigos bendruomenei, žino savo tautybę, tėvynę. |
| ***Iki 3 m.: siekiant 1****–****3 žingsnio pasiekimų*** | * Atpažįsta save nuotraukose, savo atvaizdą veidrodyje, paprašytas parodo ir pavadina kelias kūno dalis.
* Domisi kitais vaikais. Trumpam sutelkia dėmesį ir įsitraukia į žaidimus, renginius, kalendorines šventes, klausosi tautosakos kūrinių.
* Pasako savo vardą ir kas jis yra – berniukas ar mergaitė. Apie save kalba pirmuoju asmeniu, pasako, ką daro, ką turi. Siekia savarankiškumo: „Aš pats”.
 |
| ***3–6 m.: siekiant 4–6 žingsnio pasiekimų*** | * Pastebi vieną kitą savo ir kitų vaikų išvaizdos panašumą ir skirtumą, pradeda domėtis, kas yra kūno viduje.
* Mėgaujasi atsakomybe už nedidelių užduočių atlikimą, reiškia nuomonę jam aktualiais klausimais.
* Supranta, kad jis buvo, yra ir visada bus tas pats asmuo: atpažįsta save kūdikystės nuotraukose, pasako, kuo bus ar norėtų būti suaugęs.
* Jaučiasi esąs vaikų grupės narys: kalba apie grupės draugus, pasakoja apie grupės gyvenimą.
* Teigiamai vertina savo savybes ir gebėjimus, žaisdamas tyrinėja galimus socialinius savo vaidmenis.
* Domisi ir dažniausiai laikosi šeimos, grupės, mokyklos, vietinės bendruomenės vertybių ir jam suprantamų pareigų bei teisių.
 |
| ***Pasiekimų sritis*** | ***EMOCIJŲ SUVOKIMAS IR RAIŠKA*****Vertybinė nuostata –** domisi savo ir kitų emocijomis bei jausmais.**Esminiai gebėjimai –** atpažįsta, atliepia, įvardija, aptaria savo ir kitų emocijas ar jausmus, jų priežastis, įprastose ramiose situacijose emocijas ir jausmus išreiškia tinkamais, kitiems priimtinais būdais, žodžiais ir elgesiu atliepia kito jausmus. |
| ***Iki 3 m.: siekiant 1–3 žingsnio pasiekimų*** | * Atspindi suaugusiojo ar kito vaiko emocijų raišką (šypsosi, jei juokiasi kitas, nusimena, kai kitas verkia).
* Džiaugsmą, liūdesį, baimę, pyktį reiškia skirtingu intensyvumu; būdinga greita nuotaikų kaita.
* Domisi kito vaiko ar suaugusiojo įvairių emocijų ir jausmų raiška, pastebi aiškiai reiškiamas emocijas.
 |
| ***3–6 m.: siekiant 4–6 žingsnio pasiekimų*** | * Pradeda suprasti, kad skirtingose situacijose jaučia skirtingas emocijas, jas įvardija, išreiškia mimika, balsu, judesiu, vaizdu.
* Supranta, kad jo ir kitų emocijos toje pačioje situacijoje gali skirtis.
* Gana tiksliai iš veido mimikos, balso, kūno pozos nustato ir pasako, kaip jaučiasi kitas.
* Pradeda kalbėtis apie tai, kaip jaučiasi ir išreiškia jausmus, kokie emocijų ir jausmų raiškos būdai yra priimtini ir tinkami.
 |
| ***Pasiekimų sritis*** | ***SANTYKIAI SU SUAUGUSIAIS IR BENDRAAMŽIAIS*****Vertybinė nuostata –** nusiteikęs geranoriškai bendrauti ir bendradarbiauti su suaugusiais ir bendraamžiais.**Esminiai gebėjimai –** pasitiki mokytojais, juos gerbia, ramiai jaučiasi kasdienėje ir neįprastoje aplinkoje, iš jų mokosi, drąsiai dalinasi savo mintimis, žino, kaip elgtis su nepažįstamais suaugusiais. Geranoriškai elgiasi su bendraamžiais, natūraliai priima kitų skirtumus, draugauja bent su vienu vaiku, supranta savo žodžių ir veiksmų pasekmes sau ir kitiems. |
| ***Iki 3 m.: siekiant 1–3 žingsnio pasiekimų*** | * Domisi kitais vaikais, mėgdžioja jų veido išraišką, veiksmus.
* Seka suaugusiojo žvilgsnį, veido mimiką, gestus, žodžius, aptikdamas jo rodomus aplinkos objektus bei reiškinius, dalindamasis emocijomis ir nuostaba.
* Mėgsta žaisti greta kito vaiko, stebi, kaip šis mėgdžioja jo kalbėjimą, judesius, veiksmus, ir pats jį mėgdžioja.
* Siekia veikti savarankiškai, tikisi savo iniciatyvų palaikymo, pagyrimo.
* Pradeda suprasti, kuris daiktas yra jo, kuris – kito, o kuriuo naudojamasi bendrai.
 |
| ***3–6 m.: siekiant 4–6 žingsnio pasiekimų*** | * Turi vieną ar kelis kurį laiką nesikeičiančius žaidimų ir bendrų veiklų partnerius.
* Įsitraukia į suaugusiojo pasiūlytas bendras veiklas ir jas plėtoja, siūlo ir priima idėjas, derina norus ir veiksmus, sprendžia nesutarimus.
* Geranoriškai veikia su kitais vaikais, drauge siekia to paties tikslo, skolina, keičiasi, dalinasi priemonėmis ir žaislais, ruošia ir kitiems dovanoja gimtadienio dovanas.
* Pats ar kartu su kitais vaikais ieško konflikto sprendimo būdų arba prašo suaugusiojo pagalbos.
* Stengiasi atlikti mažus įsipareigojimus grupėje, dėl kurių susitariama.
* Pradeda tarpininkauti kitiems vaikams jiems sprendžiant tarpusavio nesutarimus.
* Supranta, kad gyvendamas grupėje turi susitarti dėl visiems priimtino elgesio. Suvokia savo veiksmų akivaizdžias pasekmes sau, kitiems ir visai grupei.
 |
| ***Pasiekimų sritis*** | ***PROBLEMŲ SPRENDIMAS*****Vertybinė nuostata –** nusiteikęs priimti iššūkius ir spręsti problemas.**Esminiai gebėjimai** – geba atpažinti ir įvardyti iššūkį, problemą, kliūtį, savarankiškai ir drauge su kitais ieško iššūkio įveikos, problemos sprendimų būdų, apsvarsto ir pasirenka tinkamus konkrečiai situacijai, įvertina priimtų sprendimų pasekmes. |
| ***Iki 3 m.: siekiant 1–3 žingsnio pasiekimų*** | * Pakartoja nenusisekusį veiksmą, jį keičia, kad pasiektų laukiamą rezultatą.
* Ieško suaugusiojo ar vyresnio vaiko pagalbos.
* Stebi savo taikomų veiksmų pasekmes ir pasirenka tinkamus veiksmus problemai išspręsti.
* Bando savarankiškai spręsti kasdienes problemas, nepavykus stebi, kaip tai daro kiti.
* Atsižvelgia į ankstesnę patirtį, taiso, tobulina sprendimą.
 |
| ***3–6 m.: siekiant 4–6 žingsnio pasiekimų*** | * Įsivaizduodamas problemos sprendimo rezultatą, renkasi tam tinkamus veikimo būdus ir priemones.
* Stebi veiksmų pasekmes, supranta, kada pavyko įveikti sunkumus.
* Ieško priimtinų bendrų sprendimų su kitais, sugeba atpažinti išorinius trikdžius, atsiriboti nuo jų veikdamas bei išbando sprendimo būdų alternatyvas.
* Samprotauja, kas pavyko, ką galima daryti toliau ar kitaip.
* Pasirenka tinkamiausią sprendimą iš kelių galimų, tariasi, siūlo ir priima pagalbą.
 |

14.3. Ugdymo(si) sritis „Tyrinėju ir pažįstu aplinką“

|  |  |  |  |  |
| --- | --- | --- | --- | --- |
| **Mane supantys daiktai** | **Gyvybė** | **Skaičiavimas ir modeliavimas** | **Matematiniai erdvės tyrinėjimai** | **Skaitmeninių technologijų pasaulis** |
| Atrandu daiktus | Pažįstu gyvybę | Atrandu skaičius ir skaičiavimo būdus | Eksperimentai sugeometrinėmis figūromis | Skaitmeninis raštingumas |
| Daiktai ir kasdienybė | Gyvybė turi poreikių | Ką apie mus ir įvykius sako duomenys | Kaip apibūdinti vietą ir padėtį | Veiksmų sekos ir problemų sprendimas |
| Daiktai ir technologijos | Netikėti atradimai | Matavimai kasdienėje aplinkoje |  |  |

14.3.1. Ugdymo(si) srities „Tyrinėju ir pažįstu aplinką“ sudedamosios dalys

|  |  |
| --- | --- |
| ***Pasiekimų sritis*** | ***APLINKOS PAŽINIMAS*****Vertybinė nuostata** – nori pažinti ir suprasti aplinkinį pasaulį, džiaugiasi sužinojęs ką nors nauja.**Esminiai gebėjimai** – pažįsta jam suprantamus socialinius, kultūrinius ir gamtos objektus bei reiškinius, juos įvardija ir apibūdina, žinojimą pritaikydamas žaidimuose ir kitose veiklose. |
| ***Iki 3 m.: siekiant 1–3 žingsnio pasiekimų*** | * Atkreipia dėmesį į artimiausioje aplinkoje esančius gyvosios gamtos objektus.
* Žino kai kurių buitinių ir kultūrinių daiktų paskirtį ir geba jais naudotis.
* Parodo jam patinkantį augalą, gyvūną, kultūrinės aplinkos daiktą.
* Dalyvauja prižiūrint augalus, atpažįsta rečiau pasitaikančius gamtos reiškinius (vaivorykštę, perkūniją).
 |
| ***3–6 m.: siekiant 4–6 žingsnio pasiekimų*** | * Pažįsta gyvenamosios vietovės objektus ir vietas, pastebi jų pasikeitimus, pasako kaimo / miesto, kuriame gyvena, pavadinimą.
* Pasako metų laikų pavadinimus, samprotauja, kas būdinga kiekvienam metų laikui.
* Pradeda suvokti praeitį, dabartį, ateitį: pasako, ką veikė vakar, ką veikė šiandien, ką veiks rytoj.
* Paaiškina, kaip daržoves, vaisius ir kitas gamtos gėrybes vartoti maistui, stebėdamas ir prižiūrėdamas augalus ar gyvūnus, komentuoja jų pokyčius.
* Savo kūryboje geba vaizduoti asmeninį emocinį santykį su gamtos ir kultūros objektais.
* Samprotauja, kaip žmonės gyveno, ką dirbo seniau, kokie daiktai buvo naudojami, kaip jie pakito ir kaip jie atrodo dabar.
* Vartoja savaitės dienų pavadinimus, žodžius apibūdinti praeičiai, dabarčiai, ateičiai.
* Įžvelgia, kaip keičiasi augalų ir gyvūnų gyvenimas skirtingais metų laikais, kokių sąlygų jiems reikia.
 |
| ***Pasiekimų sritis*** | ***MATEMATINIS MĄSTYMAS*****Vertybinė nuostata** – nusiteikęs pažinti pasaulį jam suprantamais matematiniais būdais.**Esminiai gebėjimai** – atranda skaičių ir figūrų pasaulį, plėtoja supratimą ir kalbą apie skaičiavimo ir matavimo būdus, jų taikymą aplinkai pažinti, problemoms spręsti, geba išreikšti pastebėjimus apie objektų kiekį, formą, dydį, sekas, vietą ir judėjimo kryptį. |
| ***Iki 3 m.: siekiant 1–3 žingsnio pasiekimų*** | * Stebi įvairius objektus, deda vieną daiktą ant kito.
* Emocingai reaguoja į pasikartojančius garsus ir judesius.
* Supranta žodžius „vienas“, „du“, „trys“, sieja su atitinkamu daiktų kiekiu, didesnį daiktų kiekį įvardija žodžiu „daug”.
* Suranda tokios pačios formos, dydžio ar spalvos figūrą, supranta, ką reiškia žodis „toks pat“.
* Palygina du daiktus, besiskiriančius ilgiu, mase ar tūriu (suartindamas, kilnodamas).
* Kopijuoja dviejų elementų sekas (vaizdines, garsines, judesio).
 |
| ***3–6 m.: siekiant 4–6 žingsnio pasiekimų*** | * Žinomas figūras pavadina taisyklingai, nepriklausomai nuo padėties ar dydžio, figūrai sukomponuoti atrenka reikalingas detales ir jas tinkamai sudėlioja.
* Dydžio skirtumams apibūdinti pradeda vartoti „ilgesnis”, „trumpesnis”.
* Kasdienėse veiklose vartoja žodžius „pirmyn“, „atgal“, „kairėn“, „dešinėn“, „aukštyn“, „žemyn“.
* Atpažįsta skritulį, kvadratą, trikampį, kubą, rutulį, bando šias figūras apibūdinti, palyginti.
* Susieja trimatę figūrą su jos atvaizdu plokštumoje.
* Žymi, skaičiuoja, vaizduoja duomenis, naudojasi grafiniais jų vaizdais spręsdamas problemas.
* Apibūdina, kaip vienas kito atžvilgiu yra išsidėstę matomi daiktai, atkuria, geba pasakyti ir bando pavaizduoti, kaip reikėtų sugrįžti (judėti) atbuline tvarka skaičiuojant.
* Kopijuoja, pratęsia seką iš dviejų pasikartojančių elementų.
 |
| ***Pasiekimų sritis*** | ***SKAITMENINIS SUMANUMAS*****Vertybinė nuostata –** nusiteikęs pažinti, išbandyti ir saugiai naudoti aplinkoje esančias skaitmenines technologijas.**Esminiai gebėjimai** – geba pažinti ir naudoti lengvai valdomas skaitmenines priemones, kurti elementarų skaitmeninį turinį, sudaryti kelių vienas po kito einančių veiksmų programas. |
| ***Iki 3 m.: siekiant 1–3 žingsnio pasiekimų*** | * Susidomi grupėje esančiais išmaniaisiais žaislais be ekranų, spaudo, liečia, purto siekdamas efekto.
* Žodžiais, garsažodžiais, veiksmais parodo kasdienių darbų ir veiklų atlikimo eiliškumą, atlieka mokytojo ar kitų vaikų sakomas komandas.
* Pradeda laikytis saugaus naudojimo taisyklių.
 |
| ***3–6 m.: siekiant 4–6 žingsnio pasiekimų*** | * Supranta ir atlieka grafiniais simboliais ir objektais žymimas komandas.
* Mokytojui prižiūrint, padedant bando bendrauti skaitmeninėmis technologijomis.
* Naudoja įvairias technologijas (fotografavimą, skaitmeninį piešimą) skaitmeniniam turiniui kurti.
* Nusako kaip nuosekliai, žingsnis po žingsnio pasiekti norimo rezultato.
* Domisi kitų ir dalinasi savo sukurtu skaitmeniniu turiniu.
* Supranta pagrindines skaitmeninio turinio dalinimosi taisykles.
 |
| ***Pasiekimų sritis*** | ***TYRINĖJIMAS*****Vertybinė nuostata –** domisi viskuo, kas vyksta aplinkui, noriai stebi, bando ir samprotauja.**Esminiai gebėjimai** – aktyviai tyrinėja save, socialinę, kultūrinę ir gamtinę aplinką, įvaldo tyrinėjimo būdus (stebėjimą, eksperimentavimą, klausinėjimą), samprotauja apie tai, ką pastebėjo, atrado, pajuto, patyrė. |
| ***Iki 3 m.: siekiant 1–3 žingsnio pasiekimų*** | * Emocijomis, veido išraiška, judesiais, garsu parodo tyrinėjimo džiaugsmą.
* Prašo ar parodo, koks daiktas jį domina, ką norėtų paliesti, tyrinėti, žaisti.
* Išbando naujus tyrinėjimo būdus pasitelkdamas visus pojūčius: stebėjimą, lytėjimą, uostymą, ragavimą, klausymą.
* Naujus tyrinėjimo būdus, patirtis pradeda naudoti kituose kontekstuose.
* Eksperimentuoja su gamtine medžiaga, formomis, dydžiais, kiekiais, spalvomis, garsais, mimika, intonacija.
* Džiaugiasi tyrinėjimo atradimu, rezultatą rodo kitiems.
 |
| ***3***–***6 m.: siekiant 4***–***6 žingsnio pasiekimų*** | * Geba pasakyti, ką veikė, ką atrado: įvardija, kokias priemones ar medžiagas pasirinko tyrinėjimui.
* Domisi nedaiktinių reiškinių (garsų, judesių) paskirtimi ir estetika.
* Įžvelgia ryšį tarp objekto sandaros ir jo paskirties.
* Lygina daiktus, medžiagas, augalus, gyvūnus, žmones pagal jų požymius, savybes.
* Objektus ir reiškinius tikslingai grupuoja.
* Samprotauja, ką pajuto, patyrė, atrado, sužinojo, remdamasis tyrinėjimo rezultatais kelia aktualius klausimus, siūlo idėjas, ką dar galima tyrinėti.
 |

14.4. Ugdymo(si) sritis „Aš kalbų pasaulyje“

|  |  |  |
| --- | --- | --- |
| Žodinės ir nežodinės kalbos supratimas | Kalbinė raiška | Kalbų įvairovės suvokimas ir kalbinės tapatybės formavimas |
| Klausymas | Kalbėjimas | Tapatinimasis su šalies kalba ir kultūra |
| Žodinės kalbos suvokimas | Bendravimas ir komunikacija | Kalbų įvairovė ir jos suvokimas |
| Nežodinės kalbos suvokimas | Rašytinė raiška | Kalbinės, tautinės pilietinės tapatybės plėtojimas |
| Rašytinės raiškos ir vaizdinės informacijos suvokimas |  |  |

14.4.1. Ugdymo(si) srities „Aš kalbų pasaulyje“sudedamosios dalys

|  |  |
| --- | --- |
| ***Pasiekimų sritis*** | ***KALBŲ SUPRATIMAS*****Vertybinė nuostata –** domisi žodiniais ir nežodiniais komunikavimo būdais, yra nusiteikęs išklausyti ir suprasti kitą.**Esminiai gebėjimai** – klausosi ir supranta kitų kalbėjimą, įvairiomis formomis, būdais ir priemonėmis perteikiamas prasmes, amžių atitinkančius įvairaus pobūdžio tekstus. |
| ***Iki 3 m.: siekiant 1–3 žingsnio pasiekimų*** | * Atpažįsta ir reaguoja į aplinkoje pasikartojančius garsus, ritmus, judesius, vaizdus.
* Palankiai reaguoja į knygelių skaitymą, jas liečia, vartinėja, žiūrinėja.
* Emocingai reaguoja į pažįstamų žmonių, gyvūnų ar daiktų paveikslėlius.
* Supranta girdimus nesudėtingus trumpus tekstukus, žaidimus, dainelių kartojimus, emocijomis ir judesiais atliepia teksto skaitymą ar pasakojimą.
 |
| ***3–6 m.: siekiant 4–6 žingsnio pasiekimų*** | * Trumpam susikaupia klausydamas suaugusiojo ar kitų vaikų.
* Supranta ir reaguoja į dažnai vartojamus veiksmų ir ypatybių pavadinimus, greitai mokosi naujų žodžių.
* Suprasdamas tą pačią mintį, idėją, jausmą išreiškia skirtingais būdais: vaizdiniu ar garso kūriniu, kūno kalba, žodine ar simboline raiška.
* Supranta, kad kalbos garsai žymimi raidėmis, atpažįsta savo vardo ir kitas asmeniškai aktualias raides, skaitmenis.
* Iš klausos atskiria du žodžius, prasidedančius tuo pačiu garsu, suvokia knygos viršelio funkciją, nurodo knygos autorių, pavadinimo vietą knygos viršelyje.
* Domisi įvairiais rašytiniais tekstais, supranta jam skaitomų sudėtingesnių tekstų turinį, įvykio eigą, numato, kas tekste galėtų įvykti toliau.
 |
| ***Pasiekimų sritis*** | ***KALBINĖ RAIŠKA*** **Vertybinė nuostata –** nusiteikęs kalba ir kitomis komunikavimo priemonėmis bendrauti su kitais, išreikšti savo patirtį, jausmus, mintis ir emocijas.**Esminiai gebėjimai** – naudodamas žodines ir nežodines raiškos priemones, dalinasi savo patirtimi, jausmais, mintimis, įsitraukia į pokalbį ir jį plėtoja, pasakoja, atpasakoja ir kuria paprastas istorijas, kopijuoja aplinkoje matomus žodžius, parašo savo vardą. |
| ***Iki 3 m.: siekiant 1–3 žingsnio pasiekimų*** | * Aktyviai bendrauja garsais, kartoja naujus žodžius, ženklus, gestus, vartoja garsažodžius, vartoja trumpus žodžius norams išsakyti.
* Domisi rašymo priemonėmis, spontaniškai brauko lape.
* Kalba 2–3 žodžių vientisiniais sakiniais ir klausinėja apie tai, ką mato ir girdi, inicijuoja pokalbius, taisyklingai vartoja kai kurias gramatines formas.
 |
| ***3–6 m.: siekiant 4–6 žingsnio pasiekimų*** | * Deklamuoja trumpus eilėraščius arba eilėraščių fragmentus, atpasakoja trumpas pasakas, istorija.
* Klausia ir atsako į klausimus apie pagrindinius veikėjus ar įvykius, akcentuoja, kas patinka, kas nepatinka knygoje, dalyvauja vaidmeniniuose žaidimuose.
* Pateikia atsakymus į konkrečius klausimus nurodydamas detales: kas, ką, kada, kur.
* Suvokia rašymo tikslus, geba perteikti informaciją piešiniu, kopijuodamas, užrašydamas raides, simbolius, žodžius.
* Perpasakoja informaciją iš įvairaus žanrų knygų, pritaiko girdėtų siužetų fragmentus žaidimų scenarijuose, meninėje veikloje.
* Vartoja būdvardžius, kuriais apibūdina istorijų veikėjus, personažus.
 |
| ***Pasiekimų sritis*** | ***MOKĖJIMAS MOKYTIS*****Vertybinė nuostata –** noriai mokosi, džiaugiasi tuo, ką išmoko.**Esminiai gebėjimai –** geba mokytis ir pradeda valdyti savo mokymosi veiklą, smalsauja, įsitraukia į savo sumanytas ir kitų pasiūlytas veiklas, aktyviai siekia tikslo, stebi, apmąsto ir koreguoja savo veiklos procesą bei rezultatus. |
| ***Iki 3 m.: siekiant 1–3 žingsnio pasiekimų*** | * Stebi, klauso, liečia, juda, mėgdžioja, vokalizuoja, siekdamas įgyvendinti norą ar ketinimą (pasiekti daiktą, sudėlioti formų rūšiuoklį).
* Džiaugiasi veikla, į kurią įsitraukia, jos procesu.
* Atidžiai stebi, bando, aiškinasi, klausinėja, kaip kažkas veikia ar vyksta.
 |
| ***3–6 m.: siekiant 4–6 žingsnio pasiekimų*** | * Komentuoja atliekamą veiklą, pasako, ką jau atliko, ką darys toliau.
* Kai domina tema, ieško galimybių sužinoti daugiau ir patenkinti savo smalsumą.
* Išlieka pozityviai nusiteikęs siekti numatyto tikslo, nepaisant kylančių sunkumų, problemų.
* Lanksčiai prisitaiko prie situacijos arba keičia sprendimus.
* Noriai dalinasi patirtimi apie veiklos procesą ir rezultatą, pasako, ko ir kaip mokėsi, kas pavyko (nepavyko), ką dar norėtų išbandyti, išmokti.
 |

14.5. Ugdymo(si) sritis „Kuriu ir išreiškiu“

|  |  |  |  |
| --- | --- | --- | --- |
| Žaidimo raiška | Muzikos raiška | Šokio raiška | Dailės raiška |
| Žaidimas – kaip savo kūno galimybių tyrinėjimas | Ankstyvasis muzikinis ugdymas(si) | Judesio tyrinėjimas | Vizualaus pasaulio tyrinėjimas |
| Žaidimas – kaip aplinkos ir veikimo su aplinkos objektais tyrinėjimas |  | Judesio elementai | Vizualinės raiškos priemonių ir kuriamų vaizdų tyrinėjimas |
| Žaidimas – kaip savo patirčių ir socialinių santykių tyrinėjimas |  | Šokio kultūra | Grafinė ir spalvinė raiška |
| Žaidimas – kaip simbolinių taisyklių tyrinėjimas, kūrimas ir laikymasis |  |  | Erdvinė raiška |

14.5.1. Ugdymo(si) srities „Kuriu ir išreiškiu“ sudedamosios dalys

|  |  |
| --- | --- |
| ***Pasiekimų sritis*** | ***ESTETINIS SUVOKIMAS*****Vertybinė nuostata –** domisi, gėrisi, grožisi gamtine ir kultūrine aplinka.**Esminiai gebėjimai** – atpažįsta įvairius gamtinės ir kultūrinės aplinkos reiškinius, reaguoja į juos, jaučia, suvokia ir, remdamasis savo supratimu, aptaria estetinius jų ypatumus, dalinasi asmeninėmis estetinėmis patirtimis, džiaugiasi savo ir kitų kūryba. |
| ***Iki 3 m.: siekiant 1–3 žingsnio pasiekimų*** | * Atviras naujiems potyriams, džiaugiasi įsitraukęs į naujas raiškos formas.
* Atpažįsta kai kuriuos jau girdėtus muzikos kūrinius, veikėjus, gamtos objektus ir reiškinius, jais stebisi.
* Skirtingai reaguoja į estetinio patyrimo kontrastus (gražu / bjauru, šviesu / tamsu, tylu / garsu).
 |
| ***3–6 m.: siekiant 4–6 žingsnio pasiekimų*** | * Džiaugiasi, rodo, ką nors sako kitiems apie savo kūrybą.
* Reaguoja į kitų nuomonę.
* Atpažįsta meno kūrinių išskirtinumą ir ypatumus (siužetas, nuotaika, spalva, veiksmai).
* Demonstruoja savitą estetinį skonį.
* Rodo pasitenkinimą bendra veikla ir kūryba, gėrisi savo ir kitų menine veikla, geru elgesiu, darbais.
* Vertina savo ir kitų kūrybines veiklas, galias, pasakydamas vieną arba kitą argumentą, siūlo, kaip aplinkoje panaudoti tai, kas jam patinka ir priimtina.
 |
| ***Pasiekimų sritis*** | ***MENINĖ RAIŠKA*****Vertybinė nuostata –** domisi menų kalbomis, jaučia meninės raiškos džiaugsmą.**Esminiai gebėjimai** –pagal savo išgales tyrinėja menų kalbas, spontaniškai ir tikslingai išreiškia emocijas, įspūdžius, mintis, idėjas jau įvaldytomis meninės raiškos priemonėmis, atpažįsta savo meninius pomėgius, vartoja paprasčiausias jam žinomas ir suprantamas menines sąvokas savo patirčiai išreikšti. |
| ***Iki 3 m.: siekiant 1–3 žingsnio pasiekimų*** | *Dailės posrityje:** Žaidžia grafinės raiškos priemonėmis, išgaudamas skirtingus pėdsakus: taškus, brūkšnius, linijas.
* Kuria statinius, lipdinius, keverzones ar „galvakojus“.

*Muzikos posrityje:** Dėmesingai klauso trumpų muzikos kūrinių ir reaguoja judesiu, ritmiškai ploja, trepsi, pagroja mušamaisiais instrumentais.
* Eksperimentuoja balsu: kuria ir rečituoja savitus žodžius, paskatintas kūno išgauna garsus.

*Šokio posrityje:** Tyrinėja judėjimo kryptis, atlieka keletą skirtingų judesių stovėdamas vietoje, šoka naudodamas priemones.
* Atliepdamas muzikos ritmą, tempą improvizuoja rankų, kojų ir kitų kūno dalių judesiais.
 |
| ***3–6 m.: siekiant 4–6 žingsnio pasiekimų*** | *Dailės posrityje:** Noriai išbando naujas vizualinės raiškos priemones, medžiagas, jas tyrinėja.
* Pradeda planuoti kūrybinį procesą, išbando skaitmenines programėles kaip kūrybos įrankį (piešti, fotografuoti).
* Eksperimentuoja sudėtingesnėmis dailės technikomis, skaitmeninio piešimo ir kitomis kompiuterinėmis technologijomis.

*Muzikos posrityje:** Muzikinę raišką naudoja kitoje veikloje, noriai muzikuoja individualiai ir grupėje.
* Tyrinėja įvairesnius garso išgavimo būdus pasitelkdamas gamtos medžiagas, muzikos instrumentus ir kitus daiktus.
* Padedamas fiksuoja savo muzikines kūrybines idėjas grafiniais piešiniais.
* Dažniausiai taisyklingai intonuoja garso aukštį, taisyklingiau artikuliuoja, padeda valdyti kvėpavimą.
* Nusako muzikinio kūrinio paskirtį ir kontekstą.

*Šokio posrityje:** Atlieka paprastus ratelius ir dainuojamuosius žaidimus, bandydamas nustatyta kryptimi koordinuotai judėti su kitais.
* Išbando naujus šokio judesius: šokinėja abiem kojomis, šuoliuoja pristatomuoju žingsniu, šokuoja keisdamas kojas.
* Laikosi sutartų šokio kultūros taisyklių.
* Atpažįsta ir įvardija pagrindinius judėjimo būdus.
* Apibūdina savo atlikto ar stebėto šokio tempą, nuotaiką, temą.
 |
| ***Pasiekimų sritis*** | ***GEBĖJIMAS ŽAISTI*****Vertybinė nuostata –** nusiteikęs kartu su kitais vaikais plėtoti žaidimus, kurdamas vaikų žaidimo kultūrą.**Esminiai gebėjimai –** individualiai ir drauge su kitais žaidžia ir pats kuria įvairius žaidimus: režisūrinius, vaidmenų ir žaidimus su taisyklėmis, moka laikytis skirtingų žaidimų taisyklių. |
| ***Iki 3 m.: siekiant 1–3 žingsnio pasiekimų*** | * Drąsiai juda erdvėje, tyrinėja supančią aplinką, eksperimentuoja su įvairiais žaislais ir daiktais.
* Tikslingai renkasi žaislus, pasirenka arba pats susikuria erdvę žaidimui.
 |
| ***3–6 m.: siekiant 4–6 žingsnio pasiekimų*** | * Individualiai ar dviese žaidžia paprastą režisūrinį, vaidmeninį žaidimą, laikosi žaidimo taisyklių.
* Kuria išplėtotas pažįstamas kasdienes socialines situacijas siedamas kelis ar daugiau įvykių.
* Tikslingai siekia atlikti pasirinkto vaidmens funkcijas.
* Vartoja kalbą tardamasis, planuodamas žaidimą, plėtodamas vaidmenis ir spręsdamas konfliktus.
* Mėgsta žaisti netradicinėse erdvėse, išradingai jas pritaikydamas žaidimui.
* Tvarko žaidimų erdves prieš žaidimą ir jį baigus.
 |
| ***Pasiekimų sritis*** | ***KŪRYBIŠKUMAS*****Vertybinė nuostata –** nusiteikęs drąsiai kurti ir autentiškai išreikšti save, noriai tyrinėti naujas idėjas.**Esminiai gebėjimai** – pasitelkia patirtį ir vaizduotę, tyrinėja savo ir kitų idėjas, randa būdų ir priemonių parodyti originalumą ir išradingumą įgyvendindamas kūrybinius sumanymus, aptaria tai su kitais. |
| ***Iki 3 m.: siekiant 1–3 žingsnio pasiekimų*** | * Žaismingai, neįprastais būdais tyrinėja daiktus, garsus, judesius, kvapus, skonius.
* Teikia pirmenybę tai kūrybinei veiklai, kurią labiau mėgsta.
 |
| ***3–6 m.: siekiant 4–6 žingsnio pasiekimų*** | * Žaisdamas atlieka įsivaizduojamus, menamus veikėjų veiksmus, kuria siužetus, spontaniškai keičia žaidimo taisykles.
* Domisi tuo, ką veikia, kuria kiti vaikai.
* Supranta ir nusako konkretaus savo kūrinio paskirtį, pasakoja apie tai, ką sukūrė, kūrybos būdus, pasirinktas medžiagas ar priemones.
* Savo kūryboje atkartoja pastebėtus kitų vaikų kūrybos elementus ir siekia kūrybinio rezultato, iššūkio.
 |

**V SKYRIUS**

**VAIKŲ UGDYMO(SI) PAŽANGA, UGDYMOSI TĘSTINUMAS**

15.Vaikų pasiekimų įrodymų kaupimas, dokumentavimas bei stebėsena padeda siekti ugdymo(si) kokybės, todėl vaikas stebimas ir informacija apie vaiko pasiekimus kaupiama nuolat:

15.1. padeda geriau pažinti kiekvieną vaiką ir numatyti jo ugdymosi perspektyvą stebint, ką vaikas jau geba, kuo ir kaip mokosi, kokia jo pažanga atskirose pasiekimų srityse, atskleidžiant potencialias jo galias;

15.3. leidžia kryptingai planuoti ir veiksmingai įgyvendinti lankstų bendrą vaikų grupės ugdymo(si) procesą, skatinantį kiekvieno vaiko ugdymosi pažangą;

15.4. nuosekliai vertinant mokytojo ir kitų ugdytojų sąveiką su vaikais, padeda išsiaiškinti paramos ir pagalbos vaikams poreikį kiekvieno ugdytinio pažangai.

16. Mokytojai nuolat dokumentuoja ugdymo procesą, renka reikšmingus vaikų ugdymosi proceso ir pasiekimo įrodymus, analizuoja vaikų ugdymosi pažangą. Mokytojas yra savo organizuojamo ugdymo proceso kokybės tyrėjas, vertinantis savo pedagoginių sprendimų poveikį vaikų ugdymo(si) pažangai, todėl ugdymosi procesas planuojamas atsižvelgiant į vaikų ugdymosi pasiekimus ir vaikų pažangos analizės rezultatus.

17. Informacija apie vaiko pažangos pasiekimus kaupiama „Vaiko pasiekimų aplanke“. Tai gali būti: vaiko darbeliai, vaiko stebėjimo aprašai, vaiko mintys, interviu su tėvais, tėvų pastebėjimai, specialistų komentarai (specialiųjų poreikių vaikams).

18. Mokytojas, siekdamas pažinti į grupę atėjusį vaiką, jį stebi, taiko kitus pažinimo metodus, išsiaiškina vaiko savijautą, poreikius, interesus, įvairių gebėjimų, bendravimo ir veiklos ypatumus, namų kultūrinę aplinką, šeimos lūkesčius.

19. Vaiko visuminiai pasiekimai vertinami du kartus per metus (rudenį ir pavasarį). Ugdytinių pasiekimai ir pažanga numatytais laiko tarpais ir pagal poreikį aptariami su vaiko tėvais (globėjais).

20. Remdamasis sukaupta medžiaga mokytojas individualizuoja ugdymą(si), parenka skatinamojo, korekcinio, terapinio ugdymo formas, prireikus pasirūpina, kad vaikui būtų teikiama specialistų pagalba.

21. Vaikų ugdymosi pasiekimų dokumentavimo, stebėsenos ir surinktos informacijos naudojimo procesai vykdomi laikantis visų etikos reikalavimų.

22. Ikimokyklinio ir priešmokyklinio ugdymo(si) dermė ir tęstinumas.

22.1. vaikų ugdymo(si) dermę bei tęstinumą užtikrina ikimokyklinio ugdymo programos ir priešmokyklinio ugdymo bendrosios programos svarbiausių ugdymo(si) principų atitiktys ir ugdymo(si) proceso kryptingumas – ugdymo(si) modeliavimas iš vaiko raidos ir ugdymosi perspektyvos, išskirtinis dėmesys žaidimo pedagogikai ir patirtiniam vaikų ugdymui(si);

22.2. ikimokyklinio ir priešmokyklinio ugdymo(si) tęstinumą užtikrina ikimokyklinio ugdymo(si) laikotarpiu plėtojamu pasiekimo sričių ir priešmokyklinio ugdymo(si) laikotarpiu plėtojamų kompetencijų dermė: suderintos jas sudarančių pasiekimų grupės, pasiekimų turinys, jų augimo nuoseklumas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_